Fjallafélagar héldu áfram sókn sinni í 9 þúsund metra áskoruninni í kvöld þegar Helgafellið var skorað á hólm í nöprum norðanvindi og frosti . Áskorendurnir 125 byrjuðu með leiftursókn og fylgdu henni eftir með rösklegri framgöngu upp skriður og hjalla , allt þar til tindinum var náð eftir 50 mínútna göngu . Kvittað var í gestabókina þar efra og síðan haldið niður á við í rökkrinu . Fólk var vel klætt og skætt , enda veitti ekki af í kuldanum og að sjálfsögðu voru höfuðljósin með í för . Helgafellið er fjórða fjallið í 9 þúsund metra áskoruninni og hafa þátttakendur nú landað rúmlega 1.500 metrum á 4 vikum . Það gengur því vel að saxa á tindana og ljós að Hnúkur gamli má fara að vara sig . Næsta ganga er laugardaginn 27. febrúar og verður þá gengið í Reykjadal frá Hveragerði .